আমাদের দেশে যেহেতু একটা মুক্তিযুদ্ধের ইতিহাস আছে; তাই মাঝে মাঝে এসব প্রবণতা মাথাচাড়া দিলেও তা দৃশ্যমান নয়। কিন্তু ক্ষমতা দখলের জন্য যে মাঠ দখলের রাজনীতি শুরু হয়, তাতে পেশিশক্তি একটা বড় ভূমিকা পালন করে। পুঁজিবাদ যেহেতু এখানে উৎপাদনের সঙ্গে সবটা সম্পৃক্ত নয়; তাই সামন্তবাদ ও পুঁজিবাদের সংমিশ্রণে একটা বিকৃত অর্থনীতির জন্ম হয়েছে। তার প্রমাণ আমাদের ব্যাংক ব্যবস্থা। নানা ধরনের বিধিবদ্ধতা থাকা সত্ত্বেও কোনো এক চোরাগলি দিয়ে ব্যাংক দেউলিয়া হয়ে যাচ্ছে। আবার ব্যাংকগুলো পুঁজিবাদী দেশের মতো একেবারে বন্ধ হয়ে যাচ্ছে না। এই বিকৃত পুঁজির সঙ্গে যুক্ত হয়েছে মিডিয়া। ধনী ব্যক্তিরা ব্যবসা-বাণিজ্যের একটু উন্নতি করলেই তাদের একটি টিভি চ্যানেল চাই। তাদের বিত্তের পাহারাদার হিসেবে যেহেতু টিভি চ্যানেলগুলো কাজ করে, তাই এই চ্যানেলগুলোতে সামাজিক মূল্যবোধকে রক্ষার কোনো অঙ্গীকার দেখা যায় না।